Vir moderne gehoor én die nostalgievrate | Netwerk24
Here’s to You – The Simon & Garfunkel Songbookmet Josh Ansley en Phindy Dube.
Musikale leiding: Wessel Odendaal
Kort op die hakke van die huldeblyk aan The Beatles in Danny Boyle se treffer Yesterday, volg die tydige herinnering aan musiek wat die sestigerjare gekenmerk en persoonlikheid gegee het: Simon en Garfunkel se weergalose en sielvolle treffers.
In dié produksie, wat veral ontluikende talent en ou bekendes aan Suid-Afrika bekendstel, word 20 van hul bekendste treffers gesing.
Wessel Odendaal is in beheer van die produksie, en het die talente van Josh Ansley, naaswenner van The Voice South Africa 2017, en Ashleigh Butcher (van Idols-faam) ingespan vir hierdie glansproduksie.
Die stuk herontwerp eintlik die briljante sangpaar se musiek vir ’n moderne gehoor, maar dit word ook so gesing dat nostalgievrate meer kry as wat hulle sou verwag uit Simon en Garfunkel se sielsverrykende treffers.
Die stories oor hoe die musiek soos “(Here’s to you) Mrs. Robinson” vir The Graduate geskryf is, is legendaries. Volgens oorlewering is van die musiek so vinnig geskryf om betyds klaar te wees vir die fliek, dat daar nie altyd lirieke by was nie!
Art Garfunkel, met sy woeste hippie-haarstyl, het natuurlik sy lyf self later rolprentster gehou in prente soos Carnal Knowledge, terwyl Paul Simon sy eie pad geloop het met trefferalbums soos Graceland. Maar saam het hulle onvergelyklike liedjies soos “The Sound of Silence” en “Bridge Over Troubled Water” geskryf nadat hulle mekaar reeds op skool ontmoet en saam begin sing het. Terloops, hul aanvanklike verhoognaam was Tom & Jerry.
Dié verhoogproduksie behoort jou in vervoering te laat saamsing.
By Pieter Toerien se Montecasino-teater, Fourways. Tot 28 Julie.
Meer oor: Josh Ansley